SISÄLLYSLUETTELO

Todistus 31 päivänä joulukuuta 2006 päivätyn tilinpäätöksen asianmukaisuudesta ja oikeellisuudesta

Hallinto- ja kirjanpitomenettelyt, varainhoidon moitteettomuus sekä sisäisen valvonnan järjestelmä

Tilinpäätös 31 päivältä joulukuuta 2006

Todistus 31 päivänä joulukuuta 2006 päivätyn tilinpäätöksen asianmukaisuudesta ja oikeellisuudesta

Euroopan tilintarkastustuomioistuimen jäsenille

Euroopan tilintarkastustuomioistuimen antamaan toimeksiantoon perustuen olemme tarkastaneet oheisen Euroopan tilintarkastustuomioistuimen tilinpäätöksen, joka koostuu 31 päivänä joulukuuta 2006 päivätystä taseesta, kyseisenä päivänä päättyneen varainhoitovuoden taloudellisesta tuloksesta, rahavirtalaskelmasta sekä nettovarallisuuden muutoksia kuvaavasta laskelmasta ja liitteestä, joka sisältää yhteenvedon keskeisistä tilinpäätöksen laatimisperiaatteista ja muita liitetietoja.

Euroopan tilintarkastustuomioistuimen jäsenet ovat vastuussa tilinpäätöksen laatimisesta ja esittämisestä

Euroopan tilintarkastustuomioistuimen jäsenet ovat vastuussa siitä, että tilinpäätös laaditaan ja esitetään oikein ja noudattaen 25 päivänä kesäkuuta 2002 annettua neuvoston asetusta (EY, Euratom) N:o 1605/2002, kyseisen asetuksen soveltamissääntöjä, yleisesti hyväksyttyjä kirjanpitoperiaatteita ja Euroopan tilintarkastustuomioistuimen sisäisiä sääntöjä. Jäsenten vastuulla on suunnitella ja ottaa käyttöön sellainen sisäinen valvonta, joka kattaa tilinpäätöksen laatimisen ja oikeellisen esittämisen siten, että tilinpäätöksessä ei ole petoksesta tai virheestä johtuvia olennaisia poikkeamia. Jäsenten on lisäksi toteutettava sisäisen valvonnan osalta seurantaa. Heidän vastuunsa kattaa myös asianmukaisten kirjanpidon periaatteiden ja menetelmien valitsemisen ja soveltamisen sekä olosuhteet huomioon ottaen kohtuullisten kirjanpidollisten arvioiden määrittämisen.

Tilintarkastajan vastuu

Meidän vastuullamme on antaa suorittamamme tarkastuksen perusteella lausuma tilinpäätöksestä. Olemme toimittaneet tarkastuksen tilintarkastajien instituutin (Institut des Réviseurs d’Entreprises) hyväksymien kansainvälisten tarkastusnormien mukaisesti. Normeissa edellytetään eettisten sääntöjen noudattamista ja tarkastustehtävien suunnittelemista ja toteuttamista pitäen tavoitteena kohtuullisen varmuuden saamista siitä, ettei tilinpäätökseen sisälly olennaisia poikkeamia.

Tarkastusta toimitettaessa toteutetaan tiettyjä menettelyjä todentavan aineiston keräämiseksi tilinpäätöksessä esitettyjen lukujen ja tietojen osalta. Tilintarkastajan tehtävänä on valita käytettävät menetelmät sekä arvioida, kuinka suuri riski on, että tilinpäätökseen sisältyy petoksesta tai virheestä johtuvia olennaisia poikkeamia. Riskienarvioinnin yhteydessä tilintarkastaja ottaa huomioon sisäisen valvonnan, jota tarkastettavassa organisaatiossa sovelletaan tilinpäätöksen laatimiseen ja oikeelliseen esittämiseen, ja määrittää sen perusteella, mitkä tarkastusmenetelmät ovat asianmukaiset kyseisissä olosuhteissa. Tilintarkastajan tarkoituksena ei kuitenkaan ole antaa lausumaa sisäisen valvonnan vaikuttavuudesta. Tarkastuksen yhteydessä arvioidaan lisäksi kirjanpidossa noudatettujen menettelytapojen asianmukaisuus, Euroopan tilintarkastustuomioistuimen jäsenten tekemien kirjanpidollisten arvioiden kohtuullisuus sekä tilinpäätöksen yleinen esittäminen. Keräämämme todentava aineisto muodostaa käsittääksemme lausumalle riittävän ja asianmukaisen perustan.

Tarkastuslausuma

Euroopan tilintarkastustuomioistuimen tilinpäätös antaa näkemyksemme mukaan luotettavan kuvan tilintarkastustuomioistuimen taloudellisesta asemasta 31 päivältä joulukuuta 2006 sekä sen toiminnan tuloksesta tuolloin päättyneeltä varainhoitovuodelta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002, kyseisen asetuksen soveltamissääntöjen, yleisesti hyväksyttyjen kirjanpitoperiaatteiden ja Euroopan tilintarkastustuomioistuimen sisäisten sääntöjen mukaisesti.